L'Eliana enquesta a la seua ciutadania per a dissenyar el seu desenvolupament urbà futur    
02 de novembre de 2021

L'Ajuntament de l'Eliana està desenvolupant el Pla Urbà d'Actuació Municipal (PUAM), un document de caràcter estratègic local que descriurà les línies d'actuació del municipi per a la dècada vinent, amb la finalitat d'incorporar els objectius establits per l'Agenda 2030 i les prioritats futures respecte a obres i serveis en l'agenda urbana municipal. Tot això servirà per a avançar en el disseny d'un municipi més habitable, just, inclusiu, saludable, intel·ligent i sostenible.

Aquest projecte es planteja amb una vocació transformadora dels espais i àrees municipals i pretén activar, per al seu desenvolupament, els processos de participació, debat i interlocució entre la ciutadania i els agents socials per a concretar un disseny municipal de futur, resultat de la reflexió i l'acció col·lectiva.

El PUAM s'està desenvolupant en 4 fases, i es troba en aquests moments donant les últimes pinzellades al diagnòstic i definició d'objectius, per al que compta amb un Pla de Participació Social que pretén introduir la participació pública i la implicació dels agents locals. En aquest marc s'han realitzat diferents accions, entre les quals destaquen les entrevistes realitzades a associacions locals; la posada en funcionament d'una enquesta en línia per a oferir l'oportunitat a tota la població de reflectir en ella la seua opinió, que es pot completar en https://forms.gle/dRnsmQSqssR3aLYt5; la realització de tallers de participació ciutadana, com el realitzat amb el fòrum d'Agenda 21; o la recollida d'idees en el Consell de Xiquetes i Xiquets o en el Consell de Participació Ciutadana.

L'alcalde, Salva Torrent, ha convidat a la ciutadania a participar per a detectar les necessitats de l'Eliana i desenvolupar, entre tots, espais urbans sostenibles i de qualitat que afronten els reptes socials, econòmics i ambientals de l'actualitat. “Completar l'enquesta és senzill i ràpid, a més d'anònima, i ens permetrà conéixer la visió i comentaris sobre els principals problemes i necessitats a abordar en el municipi en els pròxims 10 anys”, ha recordat.